LEKSION 21
Ania ti Bethel?
Ti Bethel ket Hebreo a sao a ti kaipapananna ket “Balay ti Dios.” (Genesis 28:17, 19) Maitutop daytoy nga awag kadagiti pasilidad dagiti Saksi ni Jehova iti intero a lubong. Ditoy a maor-organisar ken masupsuportaran ti trabaho a panangasaba. Ti Bagi a Manarawidwid ket agserserbi iti sangalubongan a hedkuarter idiay New York State, U.S.A., ket sadiay nga imatmatonanna dagiti trabaho kadagiti sanga nga opisina iti nagduduma a pagilian. Kas grupo, dagidiay agserserbi kadagitoy a pasilidad ket maaw-awagan iti pamilia ti Bethel. Kas iti maysa a pamilia, agnanaed, agtrabtrabaho, mangmangan, ken agad-adalda iti Biblia a sangsangkamaysa.—Salmo 133:1.
Naisangsangayan a lugar a sadiay ket boluntario nga agtrabtrabaho dagiti miembro ti pamilia. Iti tunggal pasilidad ti Bethel, adda dagiti Kristiano a lallaki ken babbai nga agserserbi iti amin a tiempo a mangaramid iti pagayatan ti Dios ken agtrabtrabaho a maipaay kadagiti interes ti Pagarian. (Mateo 6:33) Awan kadakuada ti masusuelduan wenno matangtangdanan, ngem libre ti pagyanan ken kanenda ken addaanda met iti allowance para iti personal a paggastuanda. Amin nga adda iti Bethel ket agtrabtrabaho kadagiti opisina, kosina, wenno panganan. Adda met dagiti agtrabtrabaho iti pagimprentaan, wenno agdalus iti kuarto, aglaba, agmantener, ken dadduma pay.
Okupado a lugar a mangsupsuporta iti panangikasaba iti Pagarian. Ti kangrunaan a panggep ti Bethel ket ti panangipakaammo iti kinapudno iti Biblia iti adu a tattao aginggat’ mabalin. Kas pagarigan, naisurat daytoy a broshur babaen ti panangiwanwan ti Bagi a Manarawidwid, naipatulod babaen iti kompiuter kadagiti ginasut a grupo dagiti agipatpatarus iti intero a lubong, nayimprenta babaen kadagiti napapartak a pagimprentaan iti sumagmamano a pasilidad ti Bethel, sa naipatulod iti nasurok a 110,000 a kongregasion. Kadagitoy a proseso, dakkel ti maitultulong ti pamilia ti Bethel a mangsupsuporta iti naganat a trabaho—ti panangikasaba iti naimbag a damag.—Marcos 13:10.
Siasino dagiti agserserbi iti Bethel, ken kasano a maas-asikaso dagiti kasapulanda?
Ania a naganat a trabaho ti supsuportaran ti aktibidad iti Bethel?
pag_Latn ilo_Latn ilo_Latn ilo_Latn ilo_Latn ilo_Latn ilo_Latn